San Làzaro dei Armeni San Lazzaro degli Armeni San Làzaro dei Armeni ła xe na picoła ìzoła de ła łaguna venesiana, che ła se cata delóngo ad ovest del Lido; conpletamente ocupada da un monastièr che el xe ła caxa mare del ordene Mekhitarista. L'ìzoła ła xe uno dei primi sentri del mondo de cultura armena. El ixołoto, a na serta distansa da łe ìzołe prinsipałi che łe forma el sentro storego de Venesia, el gera inte ła poxision ideal par el stasionamento in quaranténa e vien cusì utiłixà dal XII secoło cofà leproxario , riçevendo el rełativo nome da San Lazaro mendicante, patròn dei leproxi. Sbandonà inte el XVI secoło, inte el 1717 el xe stà oferto da ła Republica de Venesia a un grupo de mùneghi armeni che gera scampà da ła persecusion turca ad Istanbul, sinque ani dopo xe stà disposto soto ła protesion del Papa. Mekhitar e i so disète mùneghi i ga restorà ła Ceza e tirà su un monastièr, i sgrandise de quatro volte l'ìzoła fin a ła grandesa atuałe de 3 etàri. Ła Ceza de San Làzaro dei Armeni ła ospita na bibliotèca de sirca 200 000 vołumi e un muxeo co pì de 4 000 manoscriti armeni e un mucio de manufati arabi, indiani e egisiani, intra i cuałi ła curióxa mùmia de Nehmeket del 1000 a.C., rancurài dai mùneghi o riçevùi come regałi. El monastièr e i rełatìvi xardini i pol eser raxonti col vaporeto numaro 20 da San Zacaria. Fin al 2008 ghe gera soło che na vixita guidà al dì, che se desvolzeva a łe ore 15:00 in coinçidensa co l'arivo del vaporeto che łasa San Zacaria a łe 14:45. Atualmente ghe xe ncora na vixita co orario da łe 15:5-17:25. Grupi consistenti de turisti pol dimandar un xiro reservà a orari difarenti. Ła mesa ła se çelebra ogni domenega co rito catòłico armen a łe ore 11.00. Pare Vertanes ed altri pari mena łe vixite in varie łéngue. L'ìzoła gà infinaménte na łonga tradision de ospitałità ai eruditi ed ai arlèvi de l'Armenia, infra i cuałi anca Lord Byron, che gà studià l'armèn là inte el 1816 e che se ricorda in una mostra permanente. Par ch'el poeta amase tanto ła speciałe Vartanush, marmełata de petałi de roxa che i mùneghi i produxe ncora deso grasie ai roxari coltivài inte l'ìzoła, alcuni dei cuałi da seno rari. Alberto Peratoner , , Congregazione Armena Mechitarista.